Han var bondesønn, og fikk støtte fra lokale velgjørere som gjorde det mulig for ham å reise til Kristiania for å ta kunstutdannelse hos Knud Bergslien. Han var en del av miljøet rundt Rolf Skjeftes ateliér «Mangelgården» i Akersveien i Oslo, og skildres i Herman Colditz' nøkkelroman (1888) som utspiller seg i 1883/84. Sammen med flere fra det samme miljøet deltok han i Frits Thaulows «friluftsakademi» på Modum i 1883. Han fikk også et stipend som muliggjorde en reise til København, München og Paris. Han vendte hjem til Tromsø i 1890 og døde ung på grunn av en medfødt hjertefeil.